Renée Good erailtzea

2026ko urtarrilaren 7an, Ameriketako Estatu Batuetako (AEB) Immigrazioko eta Aduanetako Polizia Indarreko (ICE) agente Jonathan Rossek hurbil-hurbiletik tiro eginda hil zuen Renée Nicole Macklin Good 37 urteko emakumea, estatubatuar nazionalitatekoa. Good bere kirol ibilgailu utilitarioan zegoen. Rossek harengana gidatu zuen, oinez Gooden ibilgailua inguratu zuen, eta haren aurrealdera hurbildu zen. ICEko agente gehiago etorri ziren; agindu kontraesankorrak eman zizkioten Goodi, eta haietako bat ibilgailuaren ate bat irekitzen saiatu zen. Goodek ibilgailua martxan jarri zuen, tokitik alde egitearren. Rossek hiru tiro egin zituen, eta Good hil zuen, ibilgailua bere ondotik igarotzean, Good aurrerantz baina tirogilearengandik aldenduz maniobratzen ari zela. 

Tiroketak bitariko erantzunak sortu zituen, hilketaren justifikazioari buruz. Minneapolisen eta AEBko beste hainbat hiritan protestak egin zituzten hilketaren aurka, eta Jacob Frey Minneapoliseko alkateak eta Tim Walz Minnesotako gobernadoreak gobernu federalari exijitu zioten alde egin zezala hiritik. Segurtasun Nazionaleko Departamentuak (DHS) eta Donald Trumpek jendaurrean adierazi zuten ICEko agenteak bere burua defendatzeko egin zuela tiro; eta DHSko bozeramaile batek esan zuen Goodek «terrorismo ekintza» bat egin zuela. DHSk adierazi zuenez, ICEko agentea zauritu egin zen, baina sendatzea espero da; The Guardian egunkariak jakinarazi zuenez, ez zirudien agenteak tiroketan kalterik izan zuenik.

 Aurrekariak 
2026ko urtarrilaren 6an, Segurtasun Nazionaleko Departamentuak migrazioa kontrolatzeko inoiz egin den operaziorik handientzat jo zuena iragarri zuen: 2000 agente bidali zituen Minneapolis-Saint Paul metropoli eremura. Agente horien artean, Segurtasun Nazionaleko Ikerketetako kideak ere baziren, iruzur susmoak ikertzearren. Molly Coleman Saint Paul hiriko zinegotziak «aurrekaririk gabeko egun» gisa deskribatu zuen operazioaren lehen eguna.

 Gertakaria 
Hilketa Portland hiribidean jazo zen, East 33. eta 34. kaleen artean, Minneapoliseko Central auzoan. Lekukoek diotenez, bi ibilgailutan etorritako ICEko lau agente oinez inguratu ziren, eta hiribideko errei bat blokeatzen ari zen Honda Pilot autoa inguratu zuten.

Gertakariaren bideoek erakusten dutenez, Honda Pilot autoa gidatzen ari zen emakumeak behin eta berriz keinu egin zien ICEko ibilgailuei aurrera jarrai zezaten. Orduan, bi agente beren autotik jaitsi ziren, eta emakume gidari horri agindu zioten autotik jaisteko. Lekukoek eta bideoek agertzen dutenez, ICEko agenteek agindu kontraesankorrak eman zizkioten gidariari. Agente batek agindu zion autoa martxan jartzeko eta handik alde egiteko; beste batek, ordea, autotik jaisteko oihu egin zion gidariari. Online zabaldu diren gertakariaren hiru bideoek erakusten dutenez, bi agente oinez hurbildu ziren Gooden autora. Bideo grabazioetan norbait entzuten da «atera zaitez auto madarikatu horretatik!» esaten.

Agente bat saiatu zen autoaren atea irekitzen, eta autora eskua sartu zuen leihotik zehar. Beste agente batek ateari heltzen ziola, gidariak atzera martxa egin zuen tarte labur batez, eta gero aurreranzko martxa sartu zuen, bolantea bi agenteengandik aldentzeko biratuz, dirudienez handik alde egiteko asmoz. Autoa aurrerantz mugitzen hasi zen, eta aurrealdean zegoen Jonathan Ross agentearengandik aldentzeko biratzen ari zen; Rossek hiru tiro egin zituen autoaren barrurantz. Bideoan ez da argi ikusten ea autoak ukitu ote zuen hirugarren agentea, gertakari osoan zehar zutik mantendu zena. Autoak aurrera jarraitu zuen, eta handik metro gutxira aparkatutako auto baten aurka eta kale-argi baten aurka txokatu zen.

Inguruan zebilen pertsona batek bere burua medikutzat aurkeztu zuen, baina ICEko agenteek galarazi egin zioten gidariari mediku laguntza ematea. Inolako mediku laguntzarik ez zitzaion eman gidariari 15 bat minutuz; eta larrialdiko medikuak heldu zirenean, haien ibilgailuak ezin izan ziren tokiraino heldu, ICEren ibilgailuek eragozten baitzuten, eta gidariarengana oinez hurbildu behar izan zuten. Lekuko batek adierazi zuenez, tirogileak oinez alde egin zuen, eta ICEren ibilgailu batean sartu zen. DHSko idazkari Kristi Noemek adierazi zuen tiro egin zuen ICEko agentea ospitalean tratatu zutela eta gero alta eman ziotela. Good hiltzat jo zuten, Hennepin County Medical Center osasun zentroan; heriotzaren kausa buruan jasotako tiroak izan ziren.

 Erreferentziak 

Kategoria:2026ko hilketak
Kategoria:Poliziaren gehiegikeria
Kategoria:Filmatutako erailketak
Kategoria:Ameriketako Estatu Batuetako hilketak